SOR TNS 12

SOR TNS 12 je nízkopodlažný trolejbus vyrábaný českou spoločnosťou SOR Libchavy v spolupráci s firmami Cegelec, Rail Electronics, či Škoda Electric, od ktorých pochádza elektrická výzbroj.
Karosériu trolejbusov TNS 12 taktiež využíva Škoda Electric na výrobu trolejbusov Škoda 32Tr.
Konštrukcia.
Jedná sa o dvojnápravový klasický či hybridný trolejbus dĺžky 12 m, ktorý využíva karosériu autobusu SOR NS 12 a elektrickú výzbroj od spoločností Cegelec, Rail Electronics CZ, alebo Škoda Electric . Je nízkopodlažný s nástupnou výškou 330 mm a tromi dverami. Môže byť vybavený trakčnými batériami, ktoré umožňujú prevádzku na úsekoch bez trolejového vedenia. Trolejbus je ďalej vybavený celovozovou klimatizáciou, kneelingom a výklopnou plošinou pre vozíčkarov.
História.
Kvôli situácii na trhu, ovplyvnenej pandémiou covid-19, a súvisiacim problémom s výrobou a dodávkami vozidiel Bogdan T70120 sa rozhodol Dopravný podnik mesta Jihlavy podpísať s konzorciom českej firmy Tram for Envi a ukrajinskej spoločnosti Bogdan Motors dodatok zmluvy na dodávku 6 trolejbusov, podľa zmluvy z apríla 2021, dodať ukrajinský výrobca. Na základe dodatku z decembra 2021 má jihlavský dopravca získať vozidlá SOR TNS 12 s trakčnými batériami. 
Spoločnosť SOR Libchavy sa stala v januári 2022 víťazom tendra Dopravného podniku Bratislava na dodávku 11 parciálnych trolejbusov, ktoré majú byť dodané do 18 mesiacov od podpisu zmluvy. Išlo o prvé výberové konanie, v ktorom SOR uspel samostatne ako dodávateľ trolejbusov. K podpísaniu zmluvy došlo na konci mája 2022. Pôvodne mali byť vozidlá pre Bratislavu osadené výzbrojou od Cegelecu. Po problémoch s dodávkami niektorých komponentov výzbroje bol ale jej dodávateľ zmenený na Škodu Electric. Ide tak o prvý prípad, kedy je v trolejbusoch, ktorých finálnym dodávateľom je SOR, použitá výzbroj Škoda. V marci 2022 uspel SOR aj vo výberovom konaní Dopravnej spoločnosti Zlín-Otrokovice, ktorému má dodať 4 parciálne trolejbusy. Dopravný podnik mesta Brna vyhlásil v novembri 2020 výberové konanie na dodávku komponentov pre kompletizáciu až štyridsiatich klasických trolejbusov (bez batérií) vo vlastných priestoroch, konkrétne vo vozovni Komín . Víťazom tohto tendra sa v apríli 2022 stala spoločnosť SOR. Komponenty na výrobu prvých dvoch vozidiel mali byť dodané do štyroch mesiacov od podpisu zmluvy, zvyšných až 38 trolejbusov môže DPMB odobrať v rámci opcie, ktorá platí do roku 2025. Kompletácia prvých dvoch trolejbusov (č. 3065 a 3066) bola v dielňach vozovne Komín zahájená v druhej polovici roku 2022. Vozidlo č. 3066 bolo v nepojazdnom stave v novembri 2022 vystavené na pražskom veľtrhu Czechbus. Oba trolejbusy boli dokončené začiatkom nasledujúceho roka a 6. marca 2023 sa vozidlo č. 3065 vydalo prvýkrát do brnenských ulíc na skúšobné jazdy bez cestujúcich v rámci homologačných skúšok na schválenie typu.
Súťaž na dodávku štyroch trolejbusov s batériami (a ďalších dvoch v prípadnej opcii) do Maďarska do Segedínu vyhral s typom TNS 12 výrobcu SOR Libchavy na jar 2022. V októbri 2022 uzavrel zmluvu na dodávku štyroch parciálnych vozidiel TNS 12 s batériami slovenský Dopravný podnik mesta Prešov . V januári 2023 vyhral SOR súťaž na dodávku 15 vozidiel pre bulharské mesto Ruse, v rovnakom čase potvrdil bulharský súd výsledok súťaže pre Sliven (6 vozidiel TNS 12).